**דמותו של משה בקבלת ימי הביניים**

בקבלת ימי הביניים כמו במסורות קודמות לה תופסת דמותו של משה מקום מרכזי. באופן כללי ניתן לומר שדמות זו מהלכת על הגבול שבין הריאלי ובין המיתי. מצד אחד המסורת הקבלית משמרת את דמותו כמנהיג פוליטי ודתי, בשר ודם, כמשתמע מן הסיפור המקראי שעל פי פשוטו, ומאידך היא מעלה אותו לעיתים לגבהים על-אנושיים בדרך אשר מזכירה לא אחת את מיתוס המשיח הנוצרי.

משה האיש, הארצי, מתואר בספרות הקבלית בהרחבה. הזוהר רואה את משה כ'אדון הנביאים', כמי שהשיג את פסגת ההישגים המיסטיים שאליהם מסוגל האדם להגיע. ספרות הקבלה בימי הביניים הדגישה את עליונותו של משה על דרגתם המיסטית של שאר הנביאים ואף על זו של האבות – אברהם, יצחק ויעקב. על פי נוסחה קבלית שגורה, מעלתו הנבואית הבכירה של משה נובעת מכך שעלה בידו להתעלות בחזונו אל מקום גבוה יותר באילן הספירות. אם שאר הנביאים השיגו את חזון הנבואה באמצעות הספירה התחתונה בלבד - היא ספירת מלכות, ואם האבות הצליחו אמנם לקשור קשר חזוני עם ספירת תפארת אך רק בתיווכה של ספירת מלכות, הרי שבידיו של משה עלה מגע חזוני מיסטי עם ספירת תפארת עצמה באופן ישיר ובלתי אמצעי.

למשה האיש יוחסו בספרות הקבלה תכונות של מאגיקון ושל חכם בחכמת הפרצוף. בהקשר זה עולה, בעיקר בחלקיו המאוחרים של הזוהר, סגולתו המאגית של מטה משה. אך מעל לכל אלה, הדגישו ראשוני המקובלים בימי-הביניים את מעמדו ההיסטורי של משה כמי שקבל את 'חכמת הקבלה' מן השמים בהר סיני והנחיל אותה לדורות הבאים.

בצד תיאוריו הארציים של משה האיש, צבעה אותו האגדה הקבלית, כאמור, גם בצבעים על-אנושיים ואף מיתיים. כבר בסיפור לידת משה ניתן לזהות מגמות אשר מאדירות את נשמתו אל מעבר לספירת הקיום האנושית, ומדגישות את השותפות הפעילה והחריגה של השכינה בהאצלת נשמתו.

החל מראשית הקבלה זוהה משה עם ספירת תפארת, לעיתים כסמל לספירה זו, אך במקרים רבים אנו מוצאים את דמותו של משה כשהיא מתלכדת ממש עם ספירת תפארת, אותה ישות זכרית אשר על פי תפיסת המקובלים מאצילה את השפע לספירת מלכות הנקבית שתחתיה. בשל כך רואה הזוהר במשה עצמו את 'בעל השכינה' ('מרא דמטרוניתא'), את מי שקשר קשר אישי ואינטימי עם השכינה, היא ספירת מלכות, ועל כן גם שולט בה. כך גם הסבירו המקובלים את הסיפור המקראי על פרישתו של משה מאשתו, שהייתה בלתי נמנעת בעיניהם מאחר והוא נדרש לקשור קשר עם האישה המיתית – היא ספירת מלכות. זיהויו של משה עם ספירת תפארת קשור גם למעמדו כנותן התורה, אשר גם היא, על פי המיתוס הקבלי, נאצלה מספירת תפארת.

כשם שלידתו של משה הייתה בעיני המקובלים שונה מלידת כל האדם, כך גם מותו. בהקשר זה אומצה בספר הזוהר ובסביבתו עמדה מדרשית יוצאת דופן, ולפיה משה כלל לא מת. הסתלקותו מן העולם נתפסה בעיניהם כשקיעה מעבר לאופק, וכשם שהשמש השוקעת מוסיפה להאיר באמצעות הלבנה, כך גם כוח תורתו והשראתו של משה פועלים גם אחרי מותו על יהושע ממשיכו ועל חכמי ישראל לדורותיהם במהלך שנות הגלות הארוכות. הארה והשראה זו היא שמנביעה את חידושי התורה שמתחדשים על ידי חכמי ישראל בעת הגלות.

בהקשר זה עולה גם תפקידו המשיחי של משה. אם מותו של משה נתפס, כאמור, רק כשקיעת החמה בעת הגלות, הרי שהוא עתיד עוד לזרוח ולעלות בעת הגאולה, ואזי עתידה גם התורה להתחדש על ידו.

מעמדו הבכיר של משה בא לידי ביטוי מפתיע בכמה ממאמרי הזוהר בו נראה שהוא עולה אף על גיבורו של הזוהר, ר' שמעון בר יוחאי. שיאה של המגמה הספרותית הזו משתקפת בחלקיו המאוחרים של הזוהר, ובעיקר בחיבור הנקרא (על שמו של משה) 'רעיא מהימנא' 'הרועה הנאמן'), חיבור שהמסגרת הספרותית שלו בנויה על דיאלוג בין רשב"י למשה, ובו דווקא האחרון הוא זה שמגלה לגיבור המיתוס הזוהרי סודות נשגבים.

במחקרים שונים שהתייחסו לדמותו של משה עלתה האפשרות שמא דמותו הספרותית של משה כפי שהיא מיוצגת בזוהר ובעיקר ברבדיו המאוחרים מייצגת אישיות קונקרטית בסביבתם של המקובלים בספרד במאה השלוש-עשרה. היו מי שראו במשה את דמותו של ר' משה בן נחמן (רמב"ן), היו שהעלו את ההשערה שמא היא מייצגת את דמותו של משה אחר – ר' משה דה-לאון. ואילו אחרים ראו בדמות זו שיקוף לדמותו ותודעתו העצמית של הכותב עצמו – יהיה מי שיהיה.